बुहुमनि जौसिन जिबानो जाबाय मानसि । नाथाय बे जौसिन जिब मानसिजों हाग्रानि मैदेरनि दाङाबाजिया दिनैनि माखासे बोसोरनि सिगांनिफ्रायसो जाबोगासिनो दं । नाथाय मानसि आरो हाग्रानि मैदेरजों दाङाबाजि जायोब्लाबो मानसि हारिया मैदेरखौ गोजौ थाखोयाव दोनो आरो मान होयो। खायसेफोरा मैदेरखौ फुजियोखायनो माब्लाबाबो मैदेरखौ रावबो मुगैया। नाथाय दिनै हाग्रा सेराव थानाय मानसिफोरजोंसो हाग्रानि मैदेरजों दाङाबाजि जागासिनो दं । माब्लाबा बे दाङाबाजिया गिलुबालु महर लायो। बोसोरफ्रोमबो जाबाय थानाय मानसि आरो मैदेरनि दाङाबाजिखौ सानफ्रोमबो जाफ्लेनाय जाथाइ होननानै सानजाथाव नङा । मानोना मानसि बादि मैदेराबो बोसोरफ्रोमबो फोलेर बांनायनि थाखाय मैदेर आरो मानसिफोरा जायगा सेलायनाय बादि जादों। थांनानै थानो थाखाय दावहा होनो गोनां जादों मैदेरनि थाबायग्रा हाग्रा ओनसोलखौ आवग्रिनानै लानाय मानसिया। मैदेरनि थाबायग्रा हाग्रा ओनसोलाव आदारफोरा गोयै जानायाव हाग्रा खाथिनि गामिफोराव फैनानै माय आबाद, बारि बागान, साहा बागान गासैखौबो फोजोबस्रां फैयो। न-बांल’ सिफायनानै थाद’वाबालानो हाग्रानि मैदेरा सम-सम मानसिबो सिथारदों। थारैनो साननांगौ बाथ्रा। मेगननि सिगाङावनो मानसिनि न-बां सिफायो आरो खस्थ’जों मावनाय आबादफोर जायो आरो उन्दुफुनाय समाव सिथारलाङो । बिदि खालाम जानानै जौसिन थाखोनि जिब बुंजानाय मानसिया बेसे सैजो खालामनानै थानो ? बिदिनो थिं-धामा दामनानै, अन्थाय खुबैनानै, बनजार सावना सिगिनानै होखारहरनायाव फेलें जानानै बोरला-थिरजों एबा मोब्लिब थार लागायना हाग्रानि मैदेरखौ होबथानो नाजानाय नुयो। मानसि-मैदेरनि दाङाबाजिखौ होबथानो नाजानायनिफ्राय हाग्रा बिफानखौ जानगाराव थानाय बादि नुनानै सम-सम साननो गोनां खालामदों। दा दुब्लियाव माय मोननो हमनाय समाव फालो-फालो हाग्रानि मैदेरा फैनानै जेब्ला मायखौ जाजोबफैगोन, अब्ला माय जाजानाय रायजोफोरनो हाग्रा बिफाननिफ्राय रैखाथि महरै फटका गावनानै मैदेरखौ होखार हरब्लानो मानसि आरो मैदेरनि दाङाबाजिया जोबस्रांगोन होननानै सानजायोना ? बे मानसि-मैदेरनि दाङाबाजियाव खेबसेबा मैदेरा खारो, खेबसेबा मानसिया होसो जायो। बे मोनसे सानजाथावै गिलुबालु जाथाइ। जियानो जाया मानो बे मानसि आरो मैदेरनि दाङाबाजिनि जेंनाखौ सुफुंनो साफ्रोमबो सांग्रां सुबुंफोरानो नागिरो। जों सुबुं माहारियानो सुस्रांनो नाजानांगोन। बे जेंनाखौ सुस्रांनो थाखाय गोनोखोयारि आदबनि हेफाजाब लाब्ला जों बेसेबां मुलाम्फा जागोन ? बिनिखायनो जुदि सोरखारा साननो गोरों गोनोखोयारि-नायसंगिरिफोरजों सावरायज्लायनानै बोसोन लालायनानै हारिमानाङारि बिथिङाव मैदेरखौ होबथानाय बादि होबथा जागोन होननानै सानजायो।